kardosdrur/scandi-wiki huggingface dataset:
Erik Grip

Erik Grip (født 2. juli 1947 i Nykøbing Falster) er visesanger og komponist.

Erik Grip blev kendt for sin fortolkning af Frank Jægers digte. Hans første udgivelse var et album med Frank Jægers viser i 1975.

Karrieren tog fart i Smøgens Visevershus i Tivoli i 60´erne. 

Så kom festivalerne i Tønder, Skagen, Tarm, Ringe og Frederikssund, Roskilde og Den Smukkeste i Skanderborg. Og lige siden har han optrådt i Norge og Danmark med den grønne lund, de åbne vidder og alle de andre højt elskede sange.

”Rose skal vi danse” kom til i 1979, den mest solgte ”De levendes land - Grundtvig albummet fra 1983" og ”Carl Nielsen og en enkelt anden” fra 1997.

”Visesanger” fra 2003 markerede hans 40 års scene-jubilæum og det ligeledes Grammy nominerede folkelige ”Af et ærligt hjerte” fra 2005.  

Mest kendt er "Velkommen i den Grønne lund" med tekst af N.F.S Grundtvig

Kilder/eksterne henvisninger 
 Erik Grip 

Sangere fra Danmark
Personer fra Nykøbing Falster
Portræt af en morder

Portræt af en morder (org. Portrait of a Killer – Jack the Ripper: Case Closed) er en krimi fra 2002 af den amerikanske forfatterinde Patricia Cornwell. I den præsenterer hun teorien om, at den britiske kunstmaler Walter Sickert var den notoriske Jack the Ripper, der hærgede London i 1888.

Sammen med en gruppe retsmedicinere, historikere, kunsteksperter og politifolk har Patricia Cornwell gennemtrevlet alt tilgængeligt materiale om Ripper-mordene: breve, fingeraftryk, politirapporter og meget andet og giver på den baggrund et bud på forbryderens identitet. Teorien underbygges kraftigt af analyser af Sickerts malerier, dagbøger, breve og andres udsagn.

Krimier
Litteratur i 2002
Non-fiction bøger om Jack the Ripper
Hans Brachrogge

Hans Brachrogge (ca. 1590 – ca. 1638) var musiker, sanger og komponist ved Christian 4.s hof.

Som med andre personer i den tids danske musikliv vides ikke meget om Brachrogge. Hans fødsels- og dødsår såvel som hans fødested er ukendte. Han kendes faktisk kun fra hofmusikkens regnskaber. Han kom allerede som dreng ind i Kantoriet (hofmusikken), hvor han blev sat i lære hos daværende hoforganist Melchior Borchgrevinck. 

Allerede i 1602-1604 blev han for kongelig regning sendt til Venedig sammen med andre af de unge musikere for at lære af Giovanni Gabrieli. Efter læretidens udløb i 1611 fik han fast plads blandt kongens musikere. I 1611-1614 var han dog i England, hvor kongens søster Anne var gift med kong James I og senere igen i Italien. 

1619 fik han trykt en samling trestemmige madrigaler, Madrigaletti a III voci første bind, som er den eneste musik af ham, der findes i dag. Der kendes ikke noget bind 2. Fra 1621 fik han løn gennem et kirkeligt embede i Roskilde uden at skulle fungere i det, en tradition, der var overleveret fra den katolske tid. Han står opført i hofmusikkens regnskaber i hvert fald frem til 1635, og er angiveligt død kort derefter.

Se også 
 Jacob Ørn og Mogens Pedersøn med hvem han var i England for at uddannes.

Litteratur 
 Angul Hammerich: Musiken ved Christian den Fjerdes Hof. Et Bidrag til dansk Musikhistorie. Kjøbenhavn 1892.
 Angul Hammerich: "Brachrogge, Hans" (i: Salmonsens Konversationsleksikon, 2. udgave, bind III (1915); s. 795)
 V.C. Ravn: "Brachrogge, Hans" (i: Dansk biografisk Leksikon, bind II (1888); s. 580)
 Pdf-filer med madrigalerne i Det Kongelige Bibliotek

Komponister fra Danmark
Renæssancekomponister
Danskere i 1600-tallet
Kongelige kapelmusici fra Danmark
Personer i Dansk Biografisk Leksikon
Volfs paradoks

Volfs paradoks: Den dansk-amerikanske fysiker og forsker Chr. A. Volf skriver, at ligevægten kan opfattes som en dimension af hørelsen, dvs. af sanseorganerne i det indre øre. 

Ligevægtsorganet i det indre øre antages at skabe og opretholde kropsbalancen, skriver Volf. Imidlertid viser det faktum at mennesker, der af den ene eller den anden grund ikke besidder noget indre øre, alligevel kan udvikle en fremragende kropsbalance, at vi opretholder vor ligevægt på trods af buegangene i det indre øre og ikke på grund af dem.

Volfs paradoks tillægger på den måde det indre øre og dets funktioner en afgørende rolle for legemets fysiske, intellektuelle og psykiske funktioner.

Henvisning 
 Chr. A. Volf, "A Theory of Equilibrium as the Fourth Dimension of Hearing", i Kaare p Johannesen, Ordblinde børn, København: Borgens Forlag, 1992. Side 171 ff.

Fysiologi
Apd

(Central) Auditory Perception Disorder (APD) (også kaldet CAPD) er samlebetegnelsen for tilstande, hvor hjernen har svært ved at bearbejde høreindtryk, selvom hørelsen som sådan fungerer normalt. Patienter med APD har således et normalt lydinput fra det indre øre og videre til hørenerven, men centralnervesystemet har problemer med at opfatte og bearbejde lydindtrykket i de centrale hørebaner, der inkluderer hørecenteret, som ligger i hjernebarkens tindingelap.

Diagnose 
Der findes ikke diagnostiske tests, der med sikkerhed kan afgøre, hvorvidt et barn/en patient har APD. Børn med APD kan have problemer med taleforståelse, når der er baggrundsstøj, med at opfatte en besked, specielt hvis den er flerleddet, og ofte også med retningshørelsen. Ifølge Dansk Medicinsk Audiologisk Selskab har patienter med APD symptomer, der viser sig som vanskeligheder med et eller flere af følgende områder:
 Lokalisation og lateralisation af lyd (retningsbestemmelse)
 Auditiv diskrimination (høre forskel på ord, der ligner hinanden)
 Auditiv mønstergenkendelse
 Temporale aspekter af hørelsen
 Talegenkendelse i baggrundsstøj (forstå tale i støj)
 Auditive færdigheder ved konkurrerende akustiske signaler (f.eks. dikotisk lytning) (høre i støj)
 Auditive færdigheder ved forringede akustiske signaler
 Huske mundtlige beskeder
 Klare telefonsamtaler
 Læse og/eller stave
 Følge instruktioner med flere led
 Lære fremmedsprog og vanskelige ord

Behandling 
Børn, der er er blevet diagnosticeret med APD, bør behandles på samme måde som de behandler børn, der er blevet diagnosticeret med sprog- og indlæringsproblemer. Tidlig auditiv træning (høretræning) øger muligheden for at udnytte hjernens plasticitet. Høretræningen kan finde sted i form af leg og øvelser og kan også inkludere træning på musikinstrument. Behandlingen tilrettelægges af en tale/hørepædagog og udføres i samarbejde med forældre, lærere og pædagoger.

Referencer

Eksterne kilder 

 Christian Worsøe: Når hjernen ikke kan høre. I: Psykolog Nyt nr. 6 – 2004. En artikel som for en stor del er baseret på Teri James Bellis: When the Brain Can’t Hear. New York: Simon & Schuster, Pocket Books, 2002.
 APD Auditory Processing Disorder: Når hjernen ikke forstår hvad ørerne hører. www.apd.dk Hentet 3. oktober 2021.

Udviklingsforstyrrelser
Indlæringsvanskeligheder
Finn Juhl

Finn Juhl (født 30. januar 1912, død 17. maj 1989) var en dansk møbelarkitekt og arkitekt. Han blev uddannet på Kunstakademiets Arkitektskole 1930-1934 og virkede som lærer ved Skolen for Boligindretning 1945-1955.

Finn Juhl blev født 1912 i Frederiksberg, og døde i Ordrup i 1989. Faderen, Johannes Juhl (1872-1941), var tekstilgrosserer. Moderen, født Goecker, døde tre dage efter, at han blev født. Ud over faderen havde han også en to år ældre broder. Finn Juhl blev student fra Sankt Jørgens Gymnasium i 1930, og blev samme år optaget på Arkitektskolen på Det Kongelige Danske Kunstakademi i København. 1937 giftede han sig med tandlæge Inge-Marie Skaarup. Efter skilsmissen levede Finn Juhl sammen med Hanne Wilhelm Hansen frem til sin død i 1989.

Finn Juhl høstede stor anerkendelse i Danmark og internationalt for sit organiske, skulpturelle formsprog og for det frugtbare samarbejde med snedkermester Niels Vodder, der resulterede i banebrydende metoder og teknikker for fremstilling af træmøbler. Finn Juhls møbler er kendetegnet ved en udpræget fornemmelse for materialets iboende kvaliteter.

Finn Juhl var i høj grad eksponent for samspillet mellem kunst og formgivning/design. I sine hjem og på sine tegnestuer indrettede han sig gennem hele livet med værker af både danske og udenlandske kunstnervenner.

Udover møbler udførte Finn Juhl også brugskunst i glas, porcelæn og træ samt indretningsopgaver. Adskillige af Finn Juhls møbler er repræsenteret på museer i ind- og udland, og flere er stadig i produktion, hvoraf en del sælges i bl.a. USA og Japan. onecollection A/S overtog i 2001 rettighederne til at producere Finn Juhls møbler. I dag har virksomheden relanceret over 40 af Finn Juhls ikoniske designs, der markedsføres under navnet "House of Finn Juhl".

 1942 byggede han sammen med Inge-Marie Skaarup huset på Kratvænget 15 i Ordrup for fælles midler. Huset er nabo til Ordrupgaard. På baggrund af en privat donation er huset blevet del af Ordrupgaard og er åbent som andre af museets faste udstillinger. Dørene åbnede for første gang for offentligheden d. 3. april 2008.
 1951 designede Finn Juhl indretningen til Formynderskabsrådets sal i FN’s hovedkvarter i New York.
 1951 Nakskov, Enehøjevej 260 (enfamiliehus til tømmerhandler M. Aubertin)
 1956-61 Interiør til SAS' billetkontorer i Europa og Asien samt indretning af SAS' DC-8-fly.
 2003 indstiftede Wilhelm Hansen Fonden Finn Juhl-prisen, der gives til personer, der har gjort en særlig indsats indenfor dansk møbelesign/møbelarkitektur.

Udvalgte udstillinger 
 Snedkerlaugets Efterårsudstillinger fra 1937
 Dansk Kunsthåndværks årsudstillinger

Galleri

Litteratur 
 Esbjørn Hiort, Finn Juhl : Møbelkunst - Arkitektur - Brugskunst, Arkitektens Forlag 1990. 
 Finn Juhl og hans hus / Per H. Hansen og Birgit Lyngbye Pedersen, Gyldendal og Ordrupgård 2014.

Se også 
 Dansk design

Eksterne henvisninger 
 

 Finnjuhl 
 Wilhelm Hansen Fonden 
 Finn Juhl Galleri 

Riddere af Dannebrog
Modtagere af Eckersberg Medaillen
Danskere i 1900-tallet
Ansatte ved Kunstakademiets Arkitektskole
Møbelarkitekter fra Danmark
Designere fra Danmark
Personer i Kraks Blå Bog (afdøde)
Pupillometer

Et pupillometer er et apparat til at måle pupilstørrelser under forskellige lysforhold. Dette benyttes blandt andet ved vurdering af forhold omkring øjenoperationer. 

Et pupillometer kan enten være et avanceret måleinstrument, der via en øjenmuffe belyser og måler pupillens størrelse via digitalteknik, eller et meget simpelt kort med de forskellige pupilstørrelser påtrykt, hvor man med ved sammenligning finder den korrekte pupilstørrelse.

Dansk politi har taget pupillometret i brug i 2007 med det formål at afsløre om en person er påvirket af stoffer eller træthed. Man har valgt den simple metode med et kort med pupilstørrelser på den ene side og et skema med forskellige andre tegn på at personen er påvirket på den anden.

I filmen Blade Runner indgår et futuristisk pupillometer i den såkaldte Voight-Kampff test, der kan afsløre en replikant, når den emotionelle reaktion udebliver.

Politiudstyr fra Danmark
Vanished

Vanished (dansk forsvundet) er en roman fra 1993 af forfatteren Danielle Steel.

Handling 
Bogen omhandler den unge Marinelle, som mister sin søn ved en drukneulykke. Marinelle får et psykisk sammenbrud og prøver herefter at starte en ny tilværelse. Hun får job hos Malcolm Patterson, med hvem hun senere gifter sig. Marinelle skænker Malcolm en søn, men en dag er sønnen væk.

Filmatisering 
Bogen blev filmatiseret i 1995 og i rollerne som henholdsvis Marinelle og Malcolm, ses Lisa Rinna og George Hamilton. Instruktøren af denne filmatisering var George Kaczender.

Romaner fra USA
Tony Schiavone

Noah Anthony Schiavone (født d. 7. november 1957) er en amerikansk fribrydnings kommentator der bl.a. kommenterede for World Championship Wrestling under navnet Tony Schiavone.

Biografi 
Schiavone begyndte sin wrestling kommentator karriere i Mid-Atlantic Championship Wrestling, der senere blev kendt som Jim Crockett Promotions og endnu senere World Championship Wrestling. Da firmaet fik TV sendetid i 1985 kunne Tony ofte opleves som værten på showet. Tony blev hyret af branchens største, Vince McMahon, til at arbejde for World Wrestling Federation i perioden 1989 til 1990. Herefter vendte Tony tilbage til Jim Crockett Promotions, der nu var WCW. Tony blev hos WCW frem til 2001 da firmaet lukkede, og blev den mest kendte stemme bag mikrofonen. Han blev med tiden både elsket, og hadet for hans ofte tamme kommentarer til wrestlingen. I 1999 blev han mødt af megen kritik da han afslørede Mick Foleys titelsejr på RAW (konkurrentens TV program), og hånede hans stil i ringen. I dag arbejder Tony som radiovært på WSB radio i Atlanta, Georgia.

Citater 
 This is the greatest ___ in the history of our sport!
 Oh my goodness!
 We have to take a commercial break, but the tape machines are rolling!
 We have seen the end of Hulkamania. For Bobby "The Brain" Heenan, for Dusty Rhodes, for Gene Okerlund; I'm Tony Schiavone...Hulk Hogan, you can go to hell. We're outta here. Straight to hell. (Bash at the Beach 1996)
 How about that?
 I know it's a cliché in our sport...
 We've had to do a lot of crazy things, STEVE Regal, including put YOUR ass over on TV. (Final Monday Nitro)
 Let's get everybody out from the dressing room and KICK HIS REAR END. (Hogan's heel turn)
 Fans, we are out of time!... (A cliffhanger as Nitro would go off the air).
 We understand that Mick Foley, who wrestled here one time as Cactus Jack, is going to win their (WWF) world title! HOH, that'll put a lot of butts in the seats! HEH! (Referring to the WWE title win by Mick Foley on a taped broadcast of Raw is War which aired the night of a notorious "match" between Hogan and Kevin Nash that would enter wrestling lore as The Fingerpoke of Doom)
 Hulk Hulk Hulk HULK HULK!
 Holy Toledo!
 Holy Smokes!
 ...knee or groin area...
 There's no way he'll be getting up from that one!
 One, two, and no!

Wrestling i USA
Personer fra USA
Jon Lange

Denne artikel omhandler personen Jon Lange. Der er også andre personer med dette efternavn, se Lange (flertydig).
Jon Gudmand Lei Lange (født 28. marts 1980 i Søborg) er en dansk skuespiller.

Han blev uddannet fra Skuespillerskolen ved Odense Teater i 2011. Inden da var han autodidakt skuespiller. Derudover har han studeret Shakespeare hos Lars Lunøe samt lært Meisnerteknik hos Willam Esper i New York.

Han blev kendt, da han medvirkede i filmen Midsommer sammen med bl.a. Kristian Leth. Hans præstation i denne film gav ham en nominering til Bedste Nye Navn i Dansk Film 2003. Prisen blev vundet af Christoffer Boe. Siden har Jon Lange medvirket i film og TV-serier som Kødkataloget på DR3 i 2014 og biograf-succeserne Alle for Én i 2011, Sommeren 92 i 2015 og Jagtsæson i 2021, og han har spillet teater på Bellevue Teatret, Folketeatret, Østre Gasværk og mange andre steder.

Jon Lange er endvidere tilknyttet lydbogsforlaget Momo - Skuespillernes Lydbogsværksted, hvor han har indlæst flere lydbøger.

Privat 
Jon Lange er søn af folkeskolelærerne Gerd Lange og Troels Gudmand Pedersen. Han er bror til tv-tilrettelæggeren Camille Gudmand Lange.
 
I 2013 blev han gift med Mette Marie Lei Lange, og i 2014 blev de forældre til tvillinger.

Udvalgt filmografi

Film

TV-serie

Referencer

Eksterne henvisninger 
 
 

Personer fra Søborg
Skuespillere fra Danmark
Ole Borg

Ole Borg (født 5. juli 1947) er en dansk skuespiller. Han er søn af kunstmaleren Emmy Hansen.

Han blev opdaget af Bille August i slutningen af 70'erne og medvikede i alle dennes 7 danske film. Således debuterede han i Honning Måne i 1978, dog uden at blive krediteret.

Det var dog reklamer, han blev kendt for. Især informationskampagnen da magnet-Dankortet blev lanceret i 1984. Siden medvirkede han i reklamer for bl.a. Albani og HT.

Han har ikke medvirket i noget siden starten af 90'erne.

Udvalgte film 
 Honning Måne (1978) (ikke krediteret)
 Busters verden (1984)
 Tro, håb og kærlighed (1984)

Eksterne Henvisninger 
 

Skuespillere fra Danmark
Aleksandriner

Aleksandriner er betegnelsen for et versemål, der første blev anvendt i Frankrig omkring 1180 i en roman om Aleksander den Store, deraf fik versemålet sit navn. Aleksandrineren er senere blevet udbredt til mange andre landes digtning, især fra det 17. århundrede den tyske. En Aleksandriner er jambisk (dvs. starter med en sænkning) består af seks hævninger i hvert vers med en cæsur (pause) efter den tredje hævning. Aleksandrineren veksler nogle gange mellem mandlig og kvindelig udgang, og skifter ofte mellem 12 og 13 stavelser i versene.

Et eksempel på en klassisk tysk aleksandriner fra det 17. århundrede af Andreas Gryphius. Hævninger og cæsur fremhævet med henholdsvis fed skrift og |:

Du siehst, wohin du siehst|, nur Eitelkeit auf Erden.
Was dieser heute baut,| reißt jener morgen ein,

Et eksempel på en aleksandriner på dansk kendes fra Ludvig Holbergs Peder Paars:

Jeg taler om en Mand|, hvis Skæbne og Bedrifter
Bør billig tegnes an| blant alle Folkes Skrifter.

Poesi
Frank Bornakke

Frank Bornakke (født 1957) er uddannet folkeskolelærer og journalist.
Han har gået på Den Rejsende Højskole i Tvind som elev i 17 måneder fra 1978 til 1979. Herefter arbejdede han som lærer på Tvindskolen Bustrup Efterskole i 8 måneder.

Frank Bornakkes litterærer karriere startede med romanen Lyset fra Fyrø fra 1993, der er en kritisk beskrivelse af Tvind. Derefter har han skrevet bøger om IT, miljø og sundhed.

Han har holdt en række foredrag om Tankekontrol, hvor han belyser faren ved sekter og hvordan man undgår at blive inddraget i dem.

I dag arbejder han med at holde foredrag om sundhed for Sundhedskultur .

Eksterne henvisninger 
 Lyset fra Fyrø  – roman fra 1993 udgivet af forlaget Skellerup
 30 grundregler for tankekontrol

Romanforfattere fra Danmark
Faglitterære forfattere fra Danmark
Dansksprogede forfattere fra Danmark
Tuva Novotny

Tuva Moa Matilda Karolina Novotny Hedström (født 21. december 1979) er en svensk skuespillerinde og filminstruktør med tjekkisk far og svensk mor.

Hun debuterede i den svenske sæbeopera Skilda Världer. I 1997 debuterede hun på film i Tic Tac.

I 2003 medvirkede hun for første gang i en dansk film (Midsommer), og hun har siden medvirket i flere andre danske film. Hun har også medvirket i en række produktioner i flere andre lande.

Fra 2014 er Novotny også begyndt at instruere. Første gang var i form af et afsnit af tv-serien Lilyhammer; hendes første spillefilm var Blind Spot fra 2018, der vandt prisen New Talent Grand PIX på CPH PIX samme år.

Filmografi

Danske film

Andet 

 Skilda världer (1996-1999)
 Tic Tac (1997)
 Sleepwalker (2000)
 Jalla! Jalla! (2000)
 Herr von Hancken (tv-serie, 2000)
 Den osynlige (2002)
 Slanke Sussie (2003)
 Kommer du med mig då (2003)
 Stratosphere Girl (2004)
 Dag og nat (2004)
 Blízko nebe (2005)
 Fyra veckor i juni (2005)
 Stoned (2005)
 Bang Bang Orangutang (2005)
 No. 2 (2006)
 Små mirakler og store (2006)
 Snaphaner (tv-serie, 2006)
 Possession (2008)
 183 dagar (2009)
 Original (2009)
 Bröllopsfotografen (2009)
 Bröderna Karlsson (2009)
 ‘’Eat, Pray, Love’’ (2010)
 Dag (tv-serie, 2010-2013)
 Seks tv-filmatiseringer af Maria Lang-romaner (2013)
 Kongens nei (2016)
  Borg (2017)
 Annihilation  (2018)
 Britt-Marie var her  (2019)

 Riget Exodus (tv-serie, 2022)

Referencer

Eksterne henvisninger 
 

Skuespillere fra Sverige
Filminstruktører fra Sverige
Robertprisen for årets kvindelige hovedrolle
Kurt Georg Kiesinger

Kurt Georg Kiesinger (født 6. april 1904 i Albstadt-Ebingen, Württemberg, død 9. marts 1988 i Tübingen-Bebenhausen) var en tysk politiker for CDU. Han var i perioden 1966–1969 Tysklands forbundskansler og var den første, der regerede i en såkaldt stor koalition mellem CDU og SPD. Tidligere havde han været ministerpræsident i perioden 1958–1966 i delstaten Baden-Württemberg.

Hans fortid som medlem af Hitlers nationalsocialistiske parti blev især kritiseret skarpt på venstrefløjen, og i 1968 blev han af samme grund overfaldet af den venstreorienterede journalist og politiker Beate Klarsfeld, der gav ham en lussing ved et møde i CDU.

På trods af de åbenlyst store forskelle mellem socialdemokraterne og de konservative blev hans embedsperiode forholdsvis succesfuld, og han præsterede at opnå nogle af de højeste popularitetstal for tyske forbundskanslere overhovedet.

Noter

Eksterne henvisninger 

Kanslere fra Tyskland
Ministerpræsidenter fra Tyskland
Politikere fra CDU
Preben Østerfelt

Preben Richard Østerfelt (født 15. oktober 1939, død 30. april 2021) var en dansk skuespiller og instruktør.

Han blev uddannet som skuespiller fra skuespilskolen ved Aalborg Teater i 1961. Herefter arbejdede han først ved teatret og siden i tv.

I perioden 1965-1970 uddannede han sig til instruktør fra filmakademiet i Lodz i Polen. Dette mundede ud i, at han i 1990 skrev og instruerede spillefilmen Farlig leg. Siden arbejdede han som instruktør, men mest i Polen.

Preben Østerfelt sad en overgang i bestyrelsen for Det Danske Filminstitut.

Han var gift med dukkemager, dr.odont. Frances Østerfelt.

Udvalgte film 
 Premiere i helvede (1964)
 Familien Gyldenkål (1975)
 Hip Hip Hurra (1987)
 Farlig leg (1990)

Referencer

Eksterne henvisninger 
 
 

Skuespillere fra Danmark
Filminstruktører fra Danmark
No greater love

No greater love (dansk: Forlist kærlighed) er en bog, der er skrevet af Danielle Steel. Bogen lægger baggrund til en film af samme navn.

Handling 

Bogens hovedperson er Edwina, som mister sine forældre og sin forlovede om bord på færgen Titanic. Edwina skal efter den tragiske hændelse egenhændigt forsørge og opdrage sine fem yngre søskende, hvilket er en stor udfordring for hende.

Romaner fra USA
Ilmar Reepalu

Ilmar Reepalu (født den 11. oktober 1943) er en svensk socialdemokratisk politiker og var fra 1995 til 2013 formand for kommunalbestyrelsen (borgmester) i Malmø. 

Reepalu blev født i Estland, men voksede op i den svenske by Motala. Han er uddannet civilingeniør og arkitekt.

Eksterne kilder/henvisninger 

 Malmös rykte skrämmer Hollywood 

Politikere fra Sverige
Kommunalpolitikere
Civilingeniører fra Sverige
Blue Moon

Blue Moon (: blå måne) er et begreb, der betegner to fuldmåner i samme måned. Betegnelsen  anvendes på engelsk, hvor det kan henvise til dette eller være en metafor for en sjælden begivenhed.
Der går godt 29 døgn fra en fuldmåne til den næste. Det vil sige, at fænomenet med dobbelt fuldmåne forekommer gennemsnitligt hvert 2,5 år. Der går ikke altid så længe mellem to dobbelt-fuldmåner: i 1999 indtraf det både i januar og marts. Det skete igen i 2018, hvor der var fuldmåne både den 2. og den 31. januar og den 2. og den 31. marts.

Selve begrebet Blue Moon stammer fra kalenderen "Maine Farmer's Almanac", hvor det blev brugt om fire fuldmåner inden for et kvartal i stedet for de normale tre. Den moderne betydning skyldes sandsynligvis en uheldig formulering i en artikel fra 1946.

Der var Blue Moon i august 2015 med fuldmåne den 2. og den 31. juli. 
Mystikken omkring "Blue Moon" bliver brugt i bogen Blue Moon af forfatteren Alyson Noël. Bogen er en af seks bøger i serien "de udødelige" eller på engelsk "the immortalseries".

Se også 
 Månen
 Måne
 Nymåne

Ekstern kilde/henvisning 
 Tycho Brahe Planetarium 

Månens faser
Global Navigation Satellite System

Et globalt navigationssatellitsystem, eller på engelsk global navigation satellite system, forkortet GNSS, er en generel betegnelse for et globalt dækkende system af satellitter beregnet til navigation. Det amerikanske GPS, det russiske GLONASS og det europæiske Galileo er konkrete eksempler på globale navigationssatellitsystemer. I satellitterne findes nogle uhyre præcise atomure, der via udsendte radiosignaler fra satellitterne kan bruges af enheder på jorden til at bestemme enhedens præcise position inden for få meters nøjagtighed.

I 2019 var GPS og GLONASS de eneste fuldt udbyggede globale navigationssatellitsystemer. Kina er ved at udvide BeiDou-navigationssatellitsystemet, så det dækker hele jorden, og EU er ved at udvikle Galileo.

Eksterne henvisninger 

The International GNSS Service (IGS), hjemmeside (engelsk)

Fodnoter
Tommy Kejser

Tommy Kejser (født 13. december 1950) er en dansk manager for Lars Lilholt Band, og tidligere bassist mellem 1982 og 1989.

Referencer

Eksterne henvisninger 
 

Bassister fra Danmark
Lars Lilholt Band